রেহানার মাথায় তখন আগরতলা ষড়যন্ত্র মামলায় বঙ্গবন্ধুর ব্রিটিশ আইনজীবি স্যার থমাস উইলিয়ামের সাথে যোগাযোগের চিন্তা কাজ করছিল বলে জানান তিনি। উইলিয়ামকে দিয়ে বঙ্গবন্ধু হত্যার একটি আন্তর্জাতিক তদন্ত কমিটি করার মনোবাসনা তখন তাঁর মনে। রেহানা বলেন, ‘লন্ডনে এসে বঙ্গবন্ধু হত্যা তদন্ত কমিটি গঠনের চেষ্টা করতে লাগলাম। নোবেল বিজয়ী শন ম্যাবক্রব্রাইট, সাবেক ভাইস চ্যান্সেলর মতিন চৌধুরী, গাফ্ফার চাচা, ড: কামাল হোসেনসহ অনেকের সাথে যোগাযোগ হলো। অনেক চেষ্টার পর সাক্ষাত পেলাম স্যার থমাস উইলিয়ামের। উনি তখন রানীর কুইন্স কাউন্সিলার হয়ে লর্ডস সভার সদস্য। আমি উনাকে চিনতাম। আগরতলা ষড়যন্ত্র মামলা চলাকালীন উনি যখন ঢাকায় গিয়েছিলেন আমি তখন তাঁকে চা নাস্তা করে খাইয়েছি। মার সাথে কথা বলার সময় পাশে বসে থাকতাম। থমাস উইলিয়ামও আমাকে দেখে চিনে ফেললেন। তিনি আমার মাথায় হাত দিয়ে বললেন, ‘‘ দুর থেকে তোমাকে দেখে মনে হয়েছে বেগম মুজিব হেটে আসছেন’’। আমার সাথে তখন ড: সেলিমও ছিলেন। সৈয়দ আশরাফ ভাই যেতে পারেননি কি কারনে জানি। থমাস উইলিয়াম আমাদের সব ধরনের সাহায্য করতে রাজি হলেন। তিনি বললেন, আমি তোমাদের সব ধরনের সাহায্য করবো, কিন্তু নিজে কিছুতে থাকতে পারবো না। কারন আমি এখন কুইন্স কাউন্সিলার। তিনি আইনজীবিও ঠিক করে দেবেন বলে প্রতিশ্রুতি দেন’। রেহানা জানান, এরপর ৭৯ সালে তিনি সুইডেন যান। সেখানেই প্রথম শেখ হাসিনার নাম দিয়ে ব্যানার টাঙ্গিয়ে প্রথম প্রকাশ্য প্রতিবাদ কর্মসূচী পালন করেন। তিনি বলেন, ‘আমার তখন পাসপোর্ট নেই। আমার পাসপোর্ট এর আগেই কেড়ে নিয়েছে বাংলাদেশ সরকার। ব্রিটিশ সরকারের দেয়া একটি ট্রেভেলস ডকুমেন্টস নিয়ে যাই সুইডেন। এরপর আস্তে আস্তে সব এগুতে থাকে। আমরা ইন্টারন্যাশন্যাল মার্ডার এনকুয়ারী কমিটি করলাম। এখানে দুইজন আইনজীবি ঠিক করে দিলেন থমাস উইলিয়াম। এভরি রোজ নামের একজন সলিসিটরও ঠিক করে দিলেন তিনি। থমাস উইলিয়ামের একজন ছেলেও আইনজীবি হিসেবে সম্পৃক্ত হলেন কমিটিতে। আইনজীবিদের ঢাকা যাওয়ার টিকেটের পয়সা সংগ্রহ করা হলো প্রবাসী ভাইবোনদের কাছ থেকে। সাধ্যানুযায়ী সবাই দান করলেন এই তহবিলে। ঢাকায় রাজ্জাক ভাইরাও আনুসঙ্গিক সব কিছু ঠিক করে রাখলেন’।